Пиер дьо Ронсар
Стани лечител, Феб…

Превод от френски: Пенчо Симов, 1978

chitanka.info

Стани лечител, Феб, на моята любима —

побързай, застани до нейното легло;

съгласен си, нали, че редно би било

една богиня бог за лекар свой да има.

Изкуството ти, знам, е с мощ непобедима,

ела и помогни, защото би могло

така да ни смрази диханието зло,

че пролетта за миг да се превърне, в зима.

Не позволявай блед печат да заличи

светлика засиял във нейните очи

и в нейното лице с прическа свилокоса.

В молбата ми сега ако се вслушаш, Феб,

двамина ще дължат живота си на теб:

когато две сърца се любят, те едно са.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.